Diari Oficial de la Generalitat Valenciana


Sumari del DOGV 5436, del 25-01-2007 (2007/871)

DECRET 7/2007, de 19 de gener, del Consell, pel qual s'aprova el Reglament Autonòmic dels Serveis de Voluntariat de Protecció Civil i Estatut del Voluntariat de Protecció Civil.
---------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/01/19/7/dof/vci/html**

### Dades del document

Número de DOGV
:   5436

Data del DOGV
:   25-01-2007

Secció del DOGV
:   I. DISPOSICIONS GENERALS - SIN SUBSECCIÓN ESPECÍFICA

Número del document
:   2007/871


Data del document
:   19-01-2007

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * legislació
    * administració regional
    * reglament intern
    * protecció civil
    * voluntariat social

La implicació dels ciutadans de la Comunitat Valenciana en tasques de protecció civil és una manifestació del seu caràcter solidari i altruista que en les últimes dècades s'ha canalitzat a través de la creació d'agrupacions locals de voluntaris de protecció civil i d'associacions que col·laboren en aquesta tasca.
Les administracions públiques han de prestar especial interés que aquest potencial humà es regule i s'organitze per tal d'aconseguir els seus principals objectius: la protecció de les persones, els seus béns i el medi ambient.
La Generalitat, coneixedora de la labor que desenvolupen els voluntaris, va dedicar el capítol IV del títol III de la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, als aspectes més rellevants d'aquest col·lectiu. En l'apartat 4 de l'article 38 de l'esmentada llei s'estableix la necessitat de desenvolupar l'organització i funcionament dels serveis del voluntariat de protecció civil, així com l'Estatut del Voluntariat de Protecció Civil que igualment s'aprova.
El reglament, que ha sigut realitzat atenent els suggeriments realitzats pel personal i entitats implicades, aconsegueix així mateix un objectiu llargament esperat: determinar la uniformitat que identificarà els membres de les agrupacions de voluntaris de Protecció Civil de la Comunitat Valenciana.
Per tot això, havent sigut informat per la Comissió de Protecció Civil de la Comunitat Valenciana, a proposta del conseller de Justícia, Interior i Administracions Públiques, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 19 de gener de 2007,
DECRETE
Article 1. Aprovació del Reglament Autonòmic dels Serveis del Voluntariat de Protecció Civil i de l'Estatut del Voluntariat de Protecció Civil
S'aprova el Reglament dels Serveis del Voluntariat de Protecció Civil que consta en l'annex, així com l'Estatut del Voluntariat de Protecció Civil que s'hi conté.
Article 2. Aplicabilitat del Reglament Autonòmic dels Serveis de Voluntariat de Protecció Civil
1. L'actuació dels voluntaris de Protecció Civil serà regida per allò que han disposat el seu reglament o estatuts, que hauran de respectar els principis que inspiren la Llei 9/2002, de 12 de desembre, de la Generalitat, per aquest reglament, i pels plans de Protecció Civil corresponents.
2. Les disposicions del Reglament Autonòmic dels Serveis de Voluntariat de Protecció Civil seran de directa aplicació quan les agrupacions locals de voluntaris de Protecció Civil no hagen aprovat els seus reglaments o no els hagen adaptat a les determinacions d'aquest reglament.
DISPOSICIÓ ADDICIONAL
Única
Al Voluntariat de Protecció Civil li resulta d'aplicació la Llei 4/2001, de 19 de juny, de la Generalitat, del Voluntariat, sense perjuí de les especialitats que es preveuen o deriven de la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, i dels seus reglaments de desplegament.
DISPOSICIONS TRANSITÒRIES
Primera. Termini d'adaptació dels reglaments locals
Els ajuntaments que disposen d'Agrupació Local de Voluntaris de Protecció Civil adaptaran el seu reglament vigent al que disposa aquest decret, en el termini màxim d'un any des de l'entrada en vigor d'aquest.
Segona. Termini d'adequació dels uniformes
Els ajuntaments tindran un termini de tres anys per a adequar la uniformitat dels voluntaris d'acord amb el que preveu aquest reglament.
Tercera. Exempció de l'obligació de realitzar el Curs Bàsic de Protecció Civil
No caldrà que els voluntaris reben el Curs Bàsic per a acreditar la seua condició de voluntaris de ple dret quan, a l'entrada en vigor d'aquest decret, tinguen acreditada una antiguitat superior a un any en l'agrupació local corresponent.
DISPOSICIONS FINALS
Primera. Previsió de partides pressupostàries
1. Cada corporació Local establirà les partides pressupostàries necessàries per a complir les necessitats de les agrupacions locals establides en el reglament.
2. Les esmentades partides pressupostàries es revisaran i actualitzaran anualment.
Segona. Entrada en vigor
El present decret entrarà en vigor l'endemà de la seua publicació en el Diari Oficial de la Comunitat Valenciana.
Valencia, 19 de gener de 2007
El president de la Generalitat
FRANCISCO CAMPS ORTIZ
El conseller de Justícia, Interior i Administracions Públiques,
MIGUEL PERALTA VIÑES
ANNEX
Reglament Autonòmic dels Serveis de Voluntariat
de Protecció Civil i Estatut del Voluntariat
de Protecció Civil
TÍTOL PRELIMINAR
Disposicions generals
Article 1. Objecte
L'objecte del present reglament és regular l'organització i funcionament dels serveis de voluntariat de Protecció Civil, sense perjuí de les competències estatals i municipals determinades per les lleis estatals i autonòmiques en l'esmentada matèria.
Article 2. Àmbit
L'àmbit territorial d'intervenció previst per a les activitats del voluntariat de Protecció Civil, regulat en aquest reglament, és la Comunitat Valenciana.
Article 3. Serveis de voluntariat de Protecció Civil
S'entenen per serveis de voluntariat de Protecció Civil el conjunt de personal voluntari i recursos materials integrats en una agrupació local de voluntaris de Protecció Civil o en una associació o entitat col·laboradora de la Generalitat en aquesta matèria, i tenen com a finalitat canalitzar la participació dels ciutadans, lliurement i desinteressadament, dins de l'organització de la protecció civil descrita en la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat i en aquest reglament.
Article 4. Concepte de voluntari de Protecció Civil
1. Tindran la consideració de voluntaris de Protecció Civil les persones físiques que lliurement i desinteressadament s'integren en un dels serveis de Voluntariat de Protecció Civil, des d'on desenvoluparan les funcions pròpies de la protecció civil, que se citen en l'article 11.
2. L'activitat voluntària desenvolupada en el marc del present reglament és independent de l'obligació que com a ciutadà poguera correspondre als voluntaris en els casos de greu risc, catàstrofe o calamitat pública, conforme a l'article 30.4 de la Constitució Espanyola.
3. El caràcter gratuït de la prestació del servei s'entén sense perjuí del dret al reembossament de les despeses que ocasione el seu exercici.
4. L'activitat de voluntariat no podrà, en cap cas, substituir el treball retribuït.
5. Els voluntaris integrats dins del Servei de Voluntariat de Protecció Civil pertanyen als serveis complementaris d'intervenció i estaran adscrits funcionalment, en les seues actuacions davant d'una emergència, als serveis essencials d'intervenció previstos en la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat.
Article 5. Marc operatiu
Els serveis de Voluntariat de Protecció Civil duran a terme les seues missions al marc del Pla Territorial d'Emergència de la Comunitat Valenciana, dels diversos plans especials i procediments d'actuació davant de riscos específics, amb subjecció a les ordes que es reben del comandament únic, així com el que establixen els corresponents plans d'emergència municipals.
Article 6. El Registre dels Serveis de Voluntariat de Protecció Civil
1. Reglamentàriament, la conselleria competent en matèria de protecció civil crearà el Registre dels Serveis de Voluntariat de Protecció Civil, en què es reflectiran les dades referents a les agrupacions locals de voluntaris de Protecció Civil, a les associacions i entitats col·laboradors de la Generalitat en aquesta matèria i dels voluntaris pertanyents a aquestes.
2. La direcció general competent en matèria de protecció civil determinarà les dades que constaran en aquest registre que, com a mínim, contindrà les dades següents:
- Nom de l'agrupació / associació.
- Data de constitució.
- Municipi.
- Nombre de voluntaris.
- Cap de l'agrupació.
- Recursos disponibles.
- Pòlissa d'assegurances.
Article 7. Assegurança
1. Les agrupacions locals de voluntaris de Protecció Civil i les associacions o entitats col·laboradors de la Generalitat en aquesta matèria hauran de subscriure, prèviament a la iniciació de les activitats, un contracte d'assegurança que contemple indemnitzacions per disminució física, invalidesa temporal o permanent, defunció i assistència medicofarmacèutica, per afrontar els riscos que puguen sobrevindre'ls als voluntaris en l'exercici de les seues funcions, així com la responsabilitat per danys a tercers.
2. L'acreditació de l'existència de la pòlissa haurà d'inscriure's al Registre dels Serveis de Voluntariat de Protecció Civil.
Article 8. Foment dels Serveis de Voluntariat de Protecció Civil
La Generalitat fomentarà la vinculació voluntària i desinteressada dels ciutadans a les labors de protecció civil, mitjançant la concessió d'ajudes per a les administracions locals que disposen d'Agrupació Local de Voluntaris de Protecció Civil, així com per a les associacions o entitats col·laboradores en matèria de protecció civil, que tinguen firmat un conveni de col·laboració en aquesta matèria amb la Generalitat.
TÍTOL I
Les Agrupacions Locals de Voluntaris de Protecció Civil
CAPÍTOL I
Les Agrupacions Locals de Voluntaris de Protecció Civil
Article 9. Les agrupacions locals de voluntaris de Protecció Civil
1. Les agrupacions locals de voluntaris de Protecció Civil són organitzacions de caràcter humanitari i altruista, que actuen de manera desinteressada i solidària en benefici de les persones, els béns i el medi ambient de la Comunitat Valenciana, i que desenvolupen les labors pròpies de la protecció civil descrites en l'article 11.
2. Estaran integrades per persones físiques que ostenten la condició de voluntaris de Protecció Civil descrita en el present reglament.
3. La constitució de l'Agrupació Local de Protecció Civil haurà de ser aprovada per l'òrgan competent de la corporació local i remesa al Registre dels Serveis de Voluntariat de Protecció Civil. Idèntic tràmit serà seguit en cas de dissolució de l'agrupació.
4. L'Agrupació Local de Protecció Civil, en dependre orgànicament de l'òrgan competent de la corporació local, no tindrà personalitat jurídica pròpia.
5. La corporació municipal arbitrarà els mitjans necessaris per a procurar que l'Agrupació Local de Voluntaris de Protecció Civil compte amb material específic que garantisca la ràpida intervenció davant de qualsevol situació d'emergència, especialment en el camp del transport, la uniformitat, la formació i les comunicacions, i també perquè l'agrupació puga disposar d'una seu digna i adequada a les seues necessitats.
Article 10. Àmbit d'actuació
1. L'àmbit d'actuació de les agrupacions locals de voluntaris de Protecció Civil serà el terme municipal respectiu, o el territori que constituïsca l'entitat local, diferent del municipi i prevista en la Llei 7/1985, de 2 d'abril, Reguladora de les Bases del Règim Local
2. L'àmbit d'actuació estarà ampliat en el cas que s'establisquen acords de col·laboració entre distints municipis que, per proximitat geogràfica, escassetat de recursos o similitud de riscos, decidisquen la prestació del Servei de Voluntaris de Protecció Civil de forma conjunta.
3. L'àmbit local d'actuació podrà ser ampliat en aquells casos en què estiga activat un Pla de Protecció Civil d'àmbit autonòmic i la mobilització de l'Agrupació Local de Voluntaris de Protecció Civil siga requerida pel comandament únic, i caldrà l'autorització prèvia del responsable municipal.
4. Així mateix, l'àmbit d'actuació podrà ser ampliat si la intervenció de l'agrupació fóra requerida per un altre municipi amb l'autorització prèvia de l'alcalde president respectiu. A aquests efectes, podran celebrar-se convenis, a l'empara d'allò que ha disposat la Llei Reguladora de les Bases del Règim Local, per tal d'atendre de mode permanent les necessitats d'aquells municipis que no tinguen voluntariat de Protecció Civil.
Article 11. Funcions
1. L'actuació de l'Agrupació Local de Voluntaris de Protecció Civil se centrarà, de forma permanent i regularitzada, en el camp preventiu i operatiu de la gestió d'emergències, catàstrofes i/o calamitats públiques, d'acord amb el que preveuen els plans territorials municipals i els plans d'actuació davant de riscos específics i en actes de pública concurrència a petició de l'ajuntament.
2. En cas d'absència de serveis d'emergència professionals, o amb temps de resposta molt elevats, tenint coneixement de l'emergència i prèvia notificació d'aquesta al Centre de Coordinació d'Emergència corresponent, podran actuar eventualment en tasques d'intervenció davant d'accidents o sinistres, i passarà a exercir tasques de suport, una vegada els serveis professionals facen acte de presència, i actuaran sota la seua direcció a partir d'aqueix moment.
3. El Pla Territorial Municipal davant d'Emergències (PTM) i els plans d'Actuació Municipal davant de Riscos Específics (PAM) són els instruments que preveuen les activitats de les agrupacions locals de Voluntaris de Protecció Civil, i es podran fixar la naturalesa i el nombre d'actuacions de l'agrupació local, en funció de la capacitat i aptitud per a assumir-les.
4. En coherència amb la seua finalitat i organització, les funcions que podran ser objecte de desplegament per l'agrupació són:
a) En el marc de la prevenció
- Col·laborar en els estudis de riscos de la localitat, preferentment orientats a edificis, locals i establiments de pública concurrència.
- Col·laboració i suport a la confecció i divulgació dels plans d'autoprotecció als esmentats centres.
- Col·laboració en l'elaboració i manteniment dels plans Territorials Municipals i plans d'Actuació davant de Riscos Específics.
- Confecció i realització de campanyes d'informació i divulgació a col·lectius afectats pels distints riscos, i el compliment amb les directrius donades pels ajuntaments de qui depenga.
- Col·laboració en dispositius operatius de caràcter preventiu (en grans concentracions humanes, vigilància forestal, etc.), sempre coordinats per l'òrgan competent que corresponga.
b) En el marc de la intervenció
- Suport als serveis operatius d'emergència rutinaris, a requeriment d'aquests.
- Col·laborar en l'atenció a afectats en emergències (evacuació, alberg, abastiment...), sempre coordinats per l'òrgan competent que corresponga.
- En general, execució de les missions encomanades pel PTM i els PAM davant de riscos.
Article 12. Coordinació d'actuacions
La coordinació de les actuacions conjuntes de dues o més agrupacions locals de voluntaris de Protecció Civil dependrà de la direcció del lloc de comandament avançat, excepte quan siguen serveis ordinaris programats amb anterioritat la finalitat dels quals siga eminentment preventiva, i en aquest cas la coordinació de les actuacions dependrà dels serveis de Protecció Civil del municipi que sol·licite la col·laboració.
Article 13. Dependència
1. Les agrupacions locals de voluntaris de Protecció Civil dependran de l'òrgan competent de la corporació local i s'integraran funcionalment al Servei Local de Protecció Civil.
2. Les agrupacions que presten els seus serveis en una entitat local diferent del municipi dependran orgànicament del responsable d'aquesta.
Article 14. Col·laboradors
En l'Agrupació Local de Voluntaris de Protecció Civil podrà integrar-se personal col·laborador que, pels seus coneixements tècnics, puga exercir una labor formativa o d'assessorament, sense pertànyer orgànicament a aquesta ni estar subjectes al seu reglament.
Article 15. Estructura
1. Les agrupacions locals de voluntaris de Protecció Civil, atenent les necessitats de servei i els mitjans humans disponibles, s'estructuraran orgànicament i funcionalment de la manera següent:
a) L'equip, integrat per un mínim de quatre voluntaris, un dels quals serà el cap d'equip.
b) El grup, integrat per un mínim de dos equips, i a càrrec d'un cap de grup.
c) La secció, integrada per un mínim de dos grups, i a càrrec d'un cap de secció.
d) La unitat, integrada per un mínim de dues seccions, i a càrrec d'un cap d'unitat.
2. En les seues actuacions en emergències, els recursos mobilitzats pertanyents a una Agrupació Local de Voluntaris de Protecció Civil s'organitzaran de la forma descrita anterior-ment en funció del nombre de recursos mobilitzats, i es garantirà, almenys, la constitució d'un equip que s'integrarà en la Unitat Bàsica d'Intervenció que determine el director del lloc de comandament avançat.
3. L'Agrupació Local de Voluntaris de Protecció Civil constarà d'un cap de l'agrupació i, en aquells casos en què així es determine, d'un subcap d'agrupació.
4. Les agrupacions locals de voluntaris de Protecció Civil per a constituir-se com a tal i ser inscrites al Registre d'Agrupacions Locals de Voluntaris de Protecció Civil hauran de disposar, almenys, de cinc voluntaris per a constituir un equip.
Article 16. Nomenaments
1. El cap i, si és el cas, el subcap de l'Agrupació Local de Voluntaris de Protecció Civil seran nomenats per l'òrgan competent de la corporació local d'entre els membres de l'agrupació, atenent criteris de capacitat de lideratge, antiguitat en l'agrupació i mèrits contrets en l'exercici de la seua labor de voluntari.
2. Els caps d'unitat, de secció, de grup i d'equip seran nomenats així mateix per l'òrgan competent de la corporació local, a proposta del cap de l'agrupació.
Article 17. Reglament
1. Les agrupacions locals de voluntaris de Protecció Civil disposaran del seu reglament aprovat per l'òrgan competent de la corporació local i que haurà d'estar d'acord amb el que establix el present reglament, sense perjuí de les normes de caràcter general o especial que puguen dictar-se per les distintes administracions públiques amb competència en la matèria.
2. Després de la seua aprovació per part del Ple, l'esmentat reglament haurà de ser remés al Registre dels Serveis de Voluntariat de Protecció Civil per a la seua validació i arxiu.
CAPÍTOL II
L'Estatut del Voluntariat de Protecció Civil
SECCIÓ 1a.
Generalitats
Article 18. Classificació del personal voluntari al servei de les agrupacions locals de voluntaris de Protecció Civil
Les persones físiques que s'integren en les agrupacions locals de voluntaris de Protecció Civil es classifiquen en:
a) Aspirant a voluntari.
b) Voluntari en pràctiques.
c) Voluntari operatiu.
d) Voluntari en suspensió d'activitat.
e) Voluntari col·laborador.
Article 19. Aspirant a voluntari
És tota persona que sol·licita la seua integració en l'Agrupació Municipal de Protecció Civil que, complint amb els requisits exigits per al seu ingrés, encara no ha superat el nivell formatiu bàsic ni el període de pràctiques. Amb caràcter general no se li considera integrat dins del voluntariat de Protecció Civil ni podrà intervindre en cap tipus d'activitat diferent de la purament formativa.
Article 20. Voluntari en pràctiques
És tot aquell aspirant que, després de superar el Curs de Formació Bàsica i les proves psicotècniques establides per l'ajuntament, ha de realitzar amb aprofitament un període de pràctiques de sis mesos, llevat que el voluntari en pràctiques encara no haja aconseguit la majoria d'edat. Amb caràcter general, tindran els mateixos drets i obligacions que els voluntaris operatius, excepte les opcions de comandament i direcció de personal.
Article 21. Voluntari operatiu
1. És tot aquell voluntari que, després de superar el període de pràctiques, siga nomenat per l'alcalde del municipi respectiu voluntari de Protecció Civil, i acorde la seua integració en l'Agrupació Municipal de Voluntaris de Protecció Civil municipal. Dit voluntari exercirà, des d'aqueix moment, el dret a col·laborar de manera regular en les tasques de protecció civil des del si de l'agrupació.
2. Els voluntaris amb edats compreses entre els 16 i 18 anys hauran de presentar un permís patern en l'Agrupació Local de Voluntaris de Protecció Civil. Aquests voluntaris, que tindran la mateixa condició de voluntaris operatius que els majors d'edat, només podran participar en actes preventius i comptaran amb la supervisió i l'acompanyament d'un altre voluntari major d'edat.
Article 22. Voluntari en suspensió d'activitat
És tot aquell voluntari operatiu que, de manera tàcita o explícita, deixa d'exercir el seu dret a col·laborar de manera regular en les tasques de protecció civil. Podrà col·laborar esporàdicament en les labors de protecció civil en el si de l'agrupació, d'acord amb allò que s'ha estipulat en el seu reglament de funcionament.
Article 23. Voluntaris col·laboradors
Són voluntaris col·laboradors aquelles persones que, pels seus coneixements tècnics, experiència i capacitat o bé per desenvolupar funcions en altres grups de l'estructura de la protecció civil municipal, puguen exercir una labor formativa, d'assessorament o aporten una específica col·laboració en determinades tasques preventives. No pertanyeran a l'estructura orgànica de l'agrupació ni els serà aplicable el seu reglament.
Article 24. Integració dels voluntaris de Protecció Civil
1. Els voluntaris de Protecció Civil podran integrar-se en l'Agrupació Local de Voluntaris de Protecció Civil del municipi en què residisquen, o en la corresponent a un altre municipi de la Comunitat Valenciana per motius d'operativitat, coneixement del terme, activitat laboral o proximitat de residència.
2. La relació dels voluntaris, com a membres de l'agrupació, amb el municipi té el caràcter de prestació de serveis gratuïta, desinteressada i desproveïda de tot caràcter laboral o administratiu, i no tindran dret a reclamar a l'ajuntament cap retribució ni cap premi.
Secció 2a.
Adquisició i pèrdua de la condició
de voluntari de Protecció Civil
Article 25. Requisits del voluntari
Per a obtindre la condició de voluntari de Protecció Civil hauran de complir-se els requisits següents:
a) Tindre divuit anys complits en el moment de la seua incorporació en l'agrupació local en què s'integre. En el cas de tindre entre setze i divuit, haurà d'aportar permís patern.
b) Realitzar la sol·licitud explícita i per escrit d'incorporació a l'agrupació, acompanyada d'una declaració de no trobar-se inhabilitat per a l'exercici de funcions públiques per sentència ferma, en què figure el compromís de complir aquest reglament, el de la mateixa agrupació i tota la normativa vigent sobre protecció civil i voluntariat, així com d'executar les tasques que se li encomanen i les instruccions que li impartisquen les autoritats competents o els seus delegats o agents. Haurà de presentar igualment un document expressiu del compromís d'incorporació a l'agrupació.
c) No patir cap malaltia, ni defecte físic, psíquic o sensorial que impedisca exercir normalment les funcions pròpies de la seua destinació o lloc específic.
d) Superar les proves psicotècniques establides per l'ajuntament per a comprovar la idoneïtat de l'aspirant.
e) Aprovar el Curs de Formació Bàsica per a Aspirants a Voluntaris de Protecció Civil, que s'impartirà seguint els requisits per a la seua homologació establits per l'Escola de Protecció Civil de la Comunitat Valenciana, sobre els coneixements relacionats amb les funcions de voluntari de Protecció Civil i els plans de Protecció Civil en vigor en l'àmbit de la Comunitat Valenciana, i que consistirà en una formació teoricopràctica la duració i continguts de la qual seran fixats per l'esmentat organisme.
Article 26. Període en pràctiques
Una vegada superat el Curs de Formació Bàsica, l'aspirant realitzarà un període com a voluntari en pràctiques durant sis mesos en l'agrupació local respectiva.
Article 27. Nomenament
Una vegada superat el període en pràctiques, l'òrgan competent de la corporació local nomenarà l'aspirant voluntari de Protecció Civil i acordarà, si és el cas, la seua integració en l'Agrupació Local de Voluntaris de Protecció Civil d'aqueix municipi. L'esmentat nomenament serà notificat a l'interessat.
Article 28. Baixa temporal
1. El voluntari quedarà en situació de baixa temporal en els seus drets i deures en els casos següents:
a) Quan procedisca per aplicació de les normes disciplinàries establides en aquest reglament i les que puguen derivar de l'aplicació de les mesures disciplinàries previstes en el respectiu reglament de l'agrupació local.
b) Quan així ho sol·licite l'interessat justificadament davant del cap de l'agrupació.
2. Si la baixa temporal és a petició del voluntari per un temps inferior a dotze mesos, tindrà dret a l'ingrés automàtic en les mateixes condicions en què es trobava en sol·licitar la baixa. Si la baixa és superior a dotze mesos, s'incorporarà a l'agrupació en les condicions que s'establisquen en el reglament d'aquesta.
Article 29. Pèrdua de la condició de voluntari
1. El voluntari perdrà la seua condició per les causes següents:
a) A petició pròpia.
b) Per deixar de complir alguna de les condicions exigides per al seu ingrés que li incapaciten per a l'exercici de les seues funcions.
c) En els casos en què així procedisca per aplicació de les normes de disciplina establides en aquest reglament i les que estiguen previstes en el respectiu reglament de l'agrupació local.
2. Els casos de baixes per expulsió es tramitaran a proposta de l'òrgan competent de la corporació local, en expedient individualitzat i previ tràmit d'audiència a l'interessat.
3. En tot cas, acordada i notificada la pèrdua de la condició de voluntari, la persona interessada procedirà a l'entrega immediata del carnet identificatiu i de tot el material que se li haja entregat en la seua condició de voluntari.
Secció 3a.
Drets i deures dels voluntaris
Article 30. Drets
Els voluntaris de Protecció Civil tenen els següents drets:
a) Percebre el reintegrament de les despeses que els ocasionen la seua activitat de voluntariat de Protecció Civil, i l'administració pública de qui depenga la planificació i organització del dispositiu establit haurà d'afrontar aquestes despeses.
b) Tindre garantit per l'administració municipal l'assegurança que contemple indemnitzacions per disminució física, invalidesa temporal o permanent, defunció i assistència medicofarmacèutica, per afrontar els riscos que puguen sobrevindre'ls en l'exercici de les seues funcions, així com la responsabilitat per danys a tercers.
c) Disposar d'un carnet indentificatiu de la seua condició de voluntari de Protecció Civil.
d) Participar activament en l'agrupació a què pertanga i en el disseny, desenvolupament i avaluació dels programes en què treballe.
e) Rebre la informació i formació necessària per a l'exercici de les seues funcions com a voluntari.
f) Disposar d'un certificat de mèrits on s'acrediten les labors prestades i el seu historial en l'agrupació local, expedit per l'alcalde president, o regidor delegat en matèria de protecció civil.
g) Tots aquells que es deriven del present reglament, del reglament i normes complementàries de l'agrupació i de la resta de l'ordenament jurídic.
Article 31. Uniformitat i identificació
El voluntari té el dret i el deure usar la uniformitat, distintius i carnet identificatiu que es descriu en l'addenda en tots els actes públics en què siga requerida la seua participació, especialment en casos d'intervenció en emergències i en dispositius preventius dels actes de pública concurrència.
Article 32. Deures
Els voluntaris de Protecció Civil estan obligats a:
a) Desenvolupar la seua labor amb la màxima diligència, esforç i interés.
b) Cobrir el mínim d'hores anuals de serveis en l'agrupació establit en el reglament municipal, que indicarà entre altres aspectes lloc i mode de prestació.
c) La seua incorporació a requeriment del cap de l'agrupació o, si no n'hi hi ha, del comandament respectiu, tan ràpidament com siga possible, al seu lloc de concentració en cas d'emergència.
d) Informar els responsables de l'agrupació o autoritats de l'existència de fets que pogueren suposar riscos per a les persones, per als béns o per al medi ambient.
e) Mantindre discreció sobre la informació a què tinguen accés per raó de l'exercici de les seues activitats.
f) Participar en aquelles activitats de formació que s'organitzen, per tal de capacitar-los per a un millor exercici de les seues tasques.
g) Rebutjar qualsevol tipus de contraprestació econòmica.
h) Participar en la programació i avaluació dels programes i activitats relacionats amb la seua activitat com a voluntari.
i) Acceptar els objectius i fins de l'agrupació en què s'integre i ser respectuós amb aquesta.
j) Usar els equips de servei i emblemes distintius de la categoria que corresponguen en tots els actes públics a què siguen requerits, a l'efecte d'identificació.
k) Mantindre en perfectes condicions d'ús el material i equip que li siga confiat.
SECCIÓ 4a.
Recompenses i sancions
Article 33. Valoració de conductes
1. L'activitat altruista, solidària i no lucrativa exclou tota remuneració però no impedeix el reconeixement dels mèrits del voluntari i, per tant, la constatació d'aquests a efectes honorífics.
2. Junt amb aquesta distinció de conductes meritòries, també seran estudiades les possibles faltes comeses pels voluntaris que comportaran les corresponents sancions.
3. Tant els mèrits i honors concedits com les faltes i les seues sancions seran anotats en l'expedient personal del voluntari.
4. L'òrgan competent de la corporació local, a proposta del cap de l'agrupació, serà l'encarregat de valorar les conductes meritòries així com les que siguen objecte de sanció.
Article 34. Conductes excepcionals
Les conductes excepcionals, en els supòsits que impliquen un nivell de dedicació superior a l'ordinari del servei o per labors de salvament o protecció civil amb risc de la vida o integritat física dels voluntaris, podran ser recompensades amb felicitació per l'òrgan competent de la corporació local i/o amb la formulació de proposta per a la concessió d'alguna de les condecoracions establides en la legislació vigent per a premiar actes d'aquesta naturalesa.
Article 35. Infraccions i sancions
1. Les infraccions al que disposa aquest reglament seran sancionades per l'òrgan competent de la corporació local, prèvia tramitació del corresponent procediment amb audiència de l'interessat.
2. Es consideraran faltes lleus i se sancionaran amb advertència o suspensió de fins a un mes, atenent les circumstàncies que concórreguen, les següents:
a) El descuit en la conservació i manteniment de l'equip i material que tinguera a cà-rrec seu.
b) La desobediència als caps o responsables de la seua agrupació, quan això no revista gravetat i no afecte el servei que haja de complir.
c) Les incorreccions amb el públic, superiors, companys o subordinats, sempre que no tinguen caràcter greu.
d) Quants incompliments de caràcter lleu, per acció o omissió, es produïsquen als deures i obligacions establides en l'article 32 del present reglament.
3. Es consideraran faltes greus i se sancionaran amb suspensió d'un a sis mesos, atenent les circumstàncies que concórreguen, les següents:
a) No informar els responsables de l'agrupació local, o autoritats corresponents, de l'existència de fets que puguen suposar riscos per a les persones o béns.
b) Negar-se al compliment de les missions que li siguen encomanades pel seu comandament, o pel responsable de la Unitat Bàsica d'Intervenció on s'integren, excepte si no està capacitat per a desenvolupar les labors que li han sigut assignades i així li ho comunica al dit responsable, o hi ha una altra causa que puga ser degudament justificada.
c) Faltar al respecte o la consideració deguda al públic, als superiors, companys o su-bordinats.
d) La utilització de l'equip fora dels actes propis de l'agrupació.
e) Utilitzar o exhibir indegudament el carnet identificatiu.
f) La pèrdua o deteriorament per negligència de l'equip, material, béns i documents del servei a càrrec seu i custòdia.
g) L'acumulació de tres faltes lleus.
4. Es consideraran faltes molt greus i se sancionaran amb expulsió de l'agrupació les següents:
a) Vulnerar el voluntari en la seua actuació els principis d'igualtat, no discriminació, solidaritat i pluralisme per alguna de les raons establides en l'article 14 de la Constitució.
b) Reclamar als ajuntaments, o als beneficiaris, quantitats pecuniàries o qualsevol tipus de recompensa en espècie per l'actuació prestada.
c) La utilització de les agrupacions per a realitzar aquelles activitats que no estiguen relacionades amb les labors pròpies de Protecció Civil.
d) Negar-se o deixar de complir, sense causa justificada, les missions que li siguen encomanades.
e) Haver sigut sancionat tres vegades per faltes greus.
f) L'agressió al públic o a qualsevol membre del servei i la desobediència que afecte la comesa que haja de complir.
g) Negar-se a complir les sancions de suspensió que li foren imposades.
5. Els actes constitutius d'infraccions lleus, greus i molt greus prescriuran transcorregut el termini des de la seua realització d'un, tres i cinc anys, respectivament.
Article 36. Defensa de l'interessat
En cas de sancions reglamentades, el voluntari té dret a un procediment de sanció just i equànime, que garantisca en tot moment la seua defensa, d'acord amb la normativa general reguladora dels procediments sancionadors.
CAPÍTOL III
Formació
Article 37. Formació continuada
Amb independència del Curs Bàsic previst en el present reglament, l'Escola de Protecció Civil de la Comunitat Valenciana impartirà o, si és el cas, establirà els requisits d'homologació dels cursos destinats a la formació continuada dels voluntaris de Protecció Civil, que a continuació es relacionen:
a) Curs de formació per a caps i comandaments de les agrupacions locals de voluntaris.
b) Cursos de formació de monitors que col·laboren en les tasques d'instrucció del voluntariat de Protecció Civil.
c) Cursos d'actualització que tindran com a objecte mantindre el nivell de coneixements dels integrants de les agrupacions locals de voluntaris en aquelles matèries que hagen experimentat evolució o modificació.
d) Cursos d'especialització que tindran com a objecte aprofundir respecte d'àrees o tasques específiques el coneixement de les quals haja de ser conegut pels membres de l'agrupació.
Article 38. Homologació dels cursos
L'Escola de Protecció Civil de la Comunitat Valenciana podrà homologar amb caràcter previ a la seua realització, altres cursos diferents dels ja establits en aquest reglament, sempre que complisquen els requisits establits per aquest organisme en relació amb els objectius, programes, continguts, duració, calendari, professorat, sistemes d'avaluació, places oferides i lloc i mitjans materials destinats a la seua realització.
CAPÍTOL IV
Actuacions de les Agrupacions Locals
de Voluntaris de Protecció Civil
Article 39. Actuacions preventives
A sol·licitud de l'ajuntament hauran de col·laborar:
a) En l'elaboració, implantació i manteniment de l'operativitat dels plans de Protecció Civil al seu terme municipal.
b) En els dispositius preventius de protecció a la població en els actes de pública concurrència, i en els que puga haver risc per a les persones.
c) En la realització de labors de divulgació de l'autoprotecció, mitjançant la formació i participació en campanyes de sensibilització de la població en matèria de protecció civil.
Article 40. Actuacions en emergències
1. Els voluntaris de Protecció Civil actuaran en una emergència al seu terme municipal, seguint els criteris de mobilització establits en el Pla Territorial d'Emergència Municipal o a requeriment del comandament únic, amb l'autorització prèvia del responsable municipal corresponent.
2. Les actuacions dels voluntaris de Protecció Civil s'ajustaran a allò que s'ha estipulat en els plans de Protecció Civil elaborats a aquest efecte.
3. Quan tinguen constància que s'ha produït una emergència en el seu àmbit d'actuació, o arriben els primers a aquesta, hauran de comunicar-ho de forma immediata al telèfon d'emergències 1·1·2 i a la Policia Local del seu municipi o, si és el cas, a l'autoritat local corresponent. La seua mobilització al lloc de l'emergència requerirà de l'autorització prèvia del responsable municipal o, si és el cas, del cap de l'agrupació.
4. Els voluntaris de Protecció Civil actuaran fora del terme municipal propi, quan s'active un pla de protecció civil d'àmbit autonòmic o a requeriment del comandament únic, i caldrà l'autorització prèvia del responsable municipal.
5. Els voluntaris de Protecció Civil actuaran directament en l'emergència quan:
a) Puga garantir-se la seguretat de tots els intervinents.
b) Tinguen coneixements que els capaciten per a realitzar l'esmentada intervenció.
En cas contrari, els voluntaris mobilitzats desenvoluparan tasques de suport logístic.
6. A l'arribada dels recursos professionals al lloc de l'emergència, el responsable dels voluntaris desplaçat amb anterioritat es posarà en contacte amb el primer comandament del servei professional que acudisca a l'emergència, per a informar-li de la seua evolució i de les labors que han estat realitzant fins a la seua arribada, i després d'això es posarà a les seues ordes.
7. Si a l'arribada dels voluntaris al lloc de l'emergència ja es troba actuant un servei professional, el responsable del col·lectiu de voluntaris mobilitzats es presentarà al director del lloc de comandament avançat o, en cas de no estar constituït aquest, al comandament professional que lidere l'emergència i desenvoluparan les labors que aquest els assigne.
8. La participació dels voluntaris en les emergències en què estiga constituït el lloc de comandament avançat es desenvoluparà sempre de forma integrada en una Unitat Bàsica d'Intervenció, al comandament del responsable professional que actue com a coordinador de la unitat.
9. Pròxim al lloc de comandament avançat, formant part de la Unitat Bàsica d'Intervenció en què estiguen integrats els voluntaris, haurà de figurar un responsable municipal.
10. Si el responsable municipal considera que els voluntaris mobilitzats a l'emergència no estan capacitats per a desenvolupar les labors que li han sigut assignades pel coordinador de la Unitat Bàsica d'Intervenció o pel director del lloc de comandament avançat, haurà de comunicar-ho de forma immediata a aquest perquè adopte les mesures que crega oportunes.
11. El cap de cada un dels equips haurà de vetlar per la seguretat del seu personal i ordenar la retirada immediata d'aquest, quan l'evolució de l'emergència puga posar en perill la seua seguretat. Aquesta retirada haurà de comunicar-la, si és el cas, al director del lloc de comandament avançat o, en cas de no estar constituït aquest, al Centre Provincial de Coordinació d'Emergències.
Article 41. Actuació fora de servei
Els voluntaris de Protecció Civil i els col·laboradors no actuaran com a membres de Protecció Civil fora del seu àmbit d'actuació. En el cas de trobar-se amb una emergència amb repercussió en l'àmbit de protecció civil les actuacions a desenvolupar seran les següents:
a) Informaran de l'emergència al telèfon d'emergències 1·1·2 i/o als serveis professionals locals.
b) Actuaran directament en l'emergència en funció dels seus coneixements i experiència.
c) A l'arribada dels serveis d'emergència professionals, s'identificaran, informaran dels fets i de la situació i, si el director del lloc de comandament avançat així ho determina, s'integraran en la Unitat Bàsica que aquest establisca.
Article 42. Convenis de col·laboració
La conselleria competent en matèria de protecció civil podrà subscriure convenis de col·laboració amb els ajuntaments que disposen d'Agrupació Local de Voluntaris de Protecció Civil en què s'establirà el mecanisme de mobilització d'aquests col·lectius, la seua participació en emergències i la regulació de la compensació per les despeses i danys en què incórrega per la seua participació en situacions d'emergència, quan l'esmentada participació siga requerida per l'autoritat competent.
TÍTOL II
Les associacions col·laboradores en matèria de Protecció Civil
Article 43. Convenis de col·laboració
Les associacions o entitats col·laboradores en matèria de Protecció Civil hauran de disposar d'un conveni de col·laboració per a la seua participació en tasques de protecció civil, que haurà d'estar formalitzat entre les esmentades associacions o entitats col·laboradores i l'òrgan competent de la Generalitat, i haurà de regular els aspectes següents:
a) Àmbit territorial d'actuació.
b) Actuacions a realitzar pels voluntaris en matèria de protecció civil.
c) Sistema de mobilització.
d) Disponibilitat de recursos.
e) Responsable de l'associació
f) Formació dels membres de l'associació o entitat col·laboradora.
g) Regulació de la compensació per les despeses i danys en què incórrega l'associació o entitat col·laboradora per la seua participació en situacions d'emergència, quan l'esmentada participació siga requerida per l'autoritat competent.
Article 44. Mobilització en emergències
Les associacions o entitats col·laboradores de la Generalitat en matèria de protecció civil seran mobilitzades pel Centre Provincial de Coordinació d'Emergències, d'acord amb el que establix el conveni de col·laboració formalitzat a aquest efecte.
Article 45. Actuació en emergències
1. Les associacions o entitats col·laboradores intervindran en les emergències en què es requerisca la seua participació, seguint els plans de Protecció Civil elaborats a aquest efecte.
2. Quan tinguen constància que s'ha produït una emergència en el seu àmbit d'actuació, o arriben els primers a aquesta, hauran de comunicar-ho de forma immediata al telèfon d'emergències 1·1·2 i a la Policia Local del seu municipi.
3. Els voluntaris de l'associació col·laboradora actuaran directament en l'emergència quan:
a) Puga garantir-se la seguretat de tots els intervinents.
b) Tinguen coneixements que els capaciten per a realitzar l'esmentada intervenció.
4. A l'arribada dels recursos professionals al lloc de l'emergència, el responsable dels voluntaris desplaçat amb anterioritat es posarà en contacte amb el primer comandament del servei professional que acudisca a l'emergència per a informar-li de la seua evolució i de les labors que han estat realitzant fins a la seua arribada, i després d'això es posarà a les seues ordes.
5. Si a l'arribada dels voluntaris al lloc de l'emergència ja es troba actuant un servei professional, el responsable del col·lectiu de voluntaris mobilitzats es presentarà al director del lloc de comandament avançat o, en cas de no estar constituït aquest, al comandament professional que lidere l'emergència i desenvoluparà les labors que aquest li assigne.
6. La participació dels voluntaris en les emergències en què estiga constituït el lloc de comandament avançat seran sempre integrats en una Unitat Bàsica d'Intervenció, al comandament del responsable professional que actue com a coordinador de la unitat.
7. Pròxim al lloc de comandament avançat, formant part de la Unitat Bàsica d'Intervenció en què estiguen integrats els voluntaris, haurà de figurar un responsable de l'associació o entitat col·laboradora.
8. Si el responsable de l'associació o entitat col·laboradora considera que els voluntaris mobilitzats a l'emergència no estan capacitats per a desenvolupar les labors que li han sigut assignades pel coordinador de la Unitat Bàsica d'Intervenció o pel director del lloc de comandament avançat, haurà de comunicar-ho de forma immediata a aquest.
Article 46. Identificació en emergències
La Generalitat facilitarà als components de les associacions o entitats col·laboradores amb què s'hagen subscrit convenis de col·laboració en matèria de protecció civil un carnet identificatiu per a la seua identificació en les emergències.
Article 47. Formació
Els membres de les associacions o entitats col·laboradores de la Generalitat hauran de rebre un curs de formació en matèria de protecció civil, seguint els requisits establits per a la seua homologació per l'Escola de Protecció Civil de la Comunitat Valenciana.
Article 48. Valoració de conductes
L'activitat altruista, solidària i no lucrativa exclou tota remuneració però no impedeix el reconeixement dels mèrits del voluntari i, per tant, la constatació d'aquests a efectes honorífics.
ADDENDA
Distintius, uniformitat, vehicles i carnet identificatiu.
1. DISTINTIUS
1.1. Els components de l'Agrupació Local de Voluntaris de Protecció Civil portaran els distintius següents:
a) Al costat esquerre del pit, el distintiu de Protecció Civil de 54 mm de diàmetre descrit a continuació.
b) A la mànega dreta, l'escut normalitzat de la Comunitat Valenciana.
c) A la mànega esquerra, l'escut municipal.
El distintiu de Protecció Civil serà el següent:BLAU: PANTONE 287
TARONJA: PANTONE 151
1.2. A més, com a distintiu propi de graduació portaran sobre l'uniforme, a les muscleres, targetes identificadores blau marí amb un triangle equilàter de diferent color segons el càrrec, inscrit en un cercle blanc i barres daurades o platejades de la manera següent:
- Cap de l'agrupació: triangle blau i quatre barres daurades.
- Subcap de l'agrupació: triangle blau i tres barres daurades.
- Cap d'unitat: triangle roig i quatre barres platejades.
- Cap de secció: triangle verd i tres barres platejades.
- Cap de grup: triangle taronja i dues barres platejades.
- Cap d'equip: triangle groc i una barra platejada.2. Uniformitat
2.1. Índex de peces
L'uniforme de les agrupacions de voluntaris de Protecció Civil estarà compost per les peces següents:
- Gorra copy.
- Anorac bicolor.
- Polar bicolor.
- Camisa mànega llarga.
- Camisa mànega curta.
- Polo mànega curta/llarga bicolor.
- Jupetí reflector bicolor.
- Pantaló texturat.
- Pantaló multibutxaques.
- Impermeable.
- Granota de treball.
- Sabata.
- Bota.
- Cinturó.
- Calcetins.
2.2. Descripció de les peces
A) Gorra visera tipus copy
De color blau marí nit. Composta de casquet, suador, visera, folre i targeta identificativa amb el distintiu de Protecció Civil a la peça frontal.
El casquet estarà format per cinc peces amb costures internes i repuntades a un costat i a l'altre de la costura; la peça frontal i els dos laterals són rectangulars i arquejats; els dos superiors, rectangulars amb un viu i amb cinta velcro per a ajustar el casquet al cap de l'usuari. La visera serà de forma semicircular amb repunt a 10 mm.
B) Anorac bicolor
Estarà compost pel jaqueta-anorac, i per un folre tèrmic desmuntable i que no podrà ser utilitzat independent; aquest folre haurà d'anar unit a l'anorac mitjançant una cremallera perimetral, de manera que se separe per complet.
Compost per material aïllant, impermeable i transpirable de color blau nit, excepte des de mig pit cap amunt, incloses la part superior de les mànegues fins al colze que serà de color taronja, amb una franja perimetral reflectora termosoldada i de 5 cm. al voltant de tota la peça en separació del blau i el taronja (incloses les mànegues) i una altra igual a la part inferior de la peça, a sis centímetres de la vora.
La caputxa anirà unida al coll amb passadors. A l'altura de la cintura, cordó o elàstic passat per l'interior al davanter i, amb goma frunzida, a l'esquena. Estarà cosit amb repunts als extrems, part inferior i coll, a 20 cm. de la vora externa. Està format per davanters, esquena, coll, mànegues i butxaques.
A l'esquena, sobre fons taronja, la llegenda "Protección Civil"/"Protecció Civil" en material reflectors i termosoldats i, a la part esquerra del pit, distintiu de Protecció Civil, realitzat en material PVC o semblant.
Amb xarreteres portagalons i galoneres semirrígides en ambdós muscles de color blau.
C) Polar bicolor
De color blau nit, amb canesú superposat en polièster taronja d'alta visibilitat i impermeable de mig pit cap amunt i a l'esquena. Reforçat a un costat i a l'altre de cada muscle. Les mànegues reforçades amb colzeres. Portarà un butxaca del mateix teixit en la mànega esquerra en forma de portaploma, realitzat per dues peces rectangulars superposades i amb un repunt central per a formar els departaments. El coll alt amb cremallera de 30 cm.
A l'esquena, sobre fons taronja, la llegenda "Protección Civil"/"Protecció Civil" en material reflector i termosoldat i, a la part esquerra del pit, distintiu de Protecció Civil realitzat en material PVC o semblant.
Banda reflectora de 5 cm. d'ample que rodeja tota la peça entre la separació de colors.
Amb xarreteres portagalons i galoneres semirrígides en ambdós muscles de color blau.
D) Camisa mànega llarga
De color taronja, coll blau marí, tancat per botó de pasta blanca. Muscleres color blau marí en ambdós costats i dos butxaques de plastró, amb boca inclinada i plecs als laterals del pit tancats amb tapa blava marina i botó de pasta. Esquena amb tapeta a la part posterior. Disposarà de repunt de 5 mm en parts inferiors de la bocamànega, de coll, a les vores lliures del coll, així com de les muscleres, part inferior de la camisa i butxaques.
Les mànegues seran de color taronja i finalitzaran amb punys de color blau.
Distintiu de Protecció Civil al costat esquerre del pit, realitzat en material PVC o semblant.
E) Camisa mànega curta
De color taronja, coll blau marí obert. Muscleres color blau marí en ambdós costats i dues butxaques de plastró amb boca inclinades i plecs als laterals del pit tancats amb tapa i botó de pasta. Esquena amb tapeta a la part posterior.
Disposarà d'un repunt de 5 mm. a les vores lliures del coll, així com de les muscleres, part inferior de camisa i butxaca.
Distintiu de Protecció Civil al costat esquerre del pit, realitzat en material PVC o semblant.
F) Polo mànega curta o mànega llarga, bicolor
De color blau nit, excepte des de mig pit cap amunt que portarà canesú taronja d'alta visibilitat, amb coll tipus camiser i obertura amb tapa de tres botons. Cinta reflectora de 5 cm. d'ample al pit en la separació de colors.
Envoltant el coll, portarà una franja taronja de 5 mm. Els punys de mànega seran elàstics i de color taronja.
A l'esquena, sobre fons taronja, la llegenda "Protección Civil"/"Protecció Civil" en material reflectors i termosoldats i, a la part esquerra del pit distintiu de Protecció Civil, realitzat en material PVC o semblant.
Amb xarreteres portagalons i galoneres semirrígides en ambdós muscles de color blau.
G) Jupetí reflector bicolor
De color blau nit, excepte des de l'abdomen cap amunt que serà de color taronja.
Afliball frontal amb cremallera de niló ribetejat en tot el seu contorn amb viu polièster blau marí.
A l'esquena, sobre fons taronja, la llegenda "Protección Civil"/"Protecció Civil" en material reflectors i termosoldats i, a la part esquerra del pit, distintiu de Protecció Civil realitzat en material PVC o semblant.
Cintes reflectores: una separant ambdós colors, dues cintes passant per davanter muscles i esquena. L'ample de les cintes serà de 5 cm.
H) Pantaló texturat
De color blau marí nit, dos butxaques davanteres amb tall oblic cap als costats formant una solapa. Situada a la part de darrere a la dreta, butxaca amb boca horitzontal amb un viu i tapa. Al davanter, la costura de cinturó s'interromprà per a formar butxaca tipus rellotger. Trevilles amples de 4 cm cosides en ambdós extrems, així com pinces a la part davantera. Tots els botons seran de pasta i de color blau nit. Cremallera sota la solapa a la part davantera, central del pantaló.
El teixit variarà segons siga d'hivern o d'estiu.
I) Pantaló multibutxaques
De color blau nit. Compost per sis butxaques, dels quals dos seran tipus francés a la part davantera, dos posteriors amb tapa tancada i dos laterals als camals.
La part inferior dels camals, rematades per goma, passador elàstic i dues bandes reflectores de 5 cm.
Per al període estival, es confeccionarà amb teixit d'estiu.
J) Impermeable
Estarà compost per jaqueta, de color blau nit, excepte des de l'abdomen cap amunt, incloses les mànegues fins a la meitat del braç, que serà de color taronja, amb una franja perimetral de 5 cm. Reflector separant ambdós colors (incloses mànegues). La caputxa anirà unida al coll amb passador.
A l'esquena, sobre fons taronja, la llegenda "Protección Civil"/"Protecció Civil" en material reflectors i termosoldats i, a la part esquerra del pit, distintiu de Protecció Civil realitzat en material PVC o semblant.
Amb xarreteres portagalons i galoneres semirrígides en ambdós muscles de color blau.
El pantaló de color blau nit, amb una banda taronja perimetral de 5 cm., per davall del genoll i una altra banda de 5 cm, reflector, a 15 cm del final del camal.
K) Granota de treball
De color taronja amb dues bandes reflectores de 5 cm, a la part inferior dels camals i a la bocamànega.
A l'esquena, sobre fons taronja, la llegenda "Protección Civil"/"Protecció Civil" en material reflectors i termosoldats i, a la part esquerra del pit, distintiu de Protecció Civil realitzat en material PVC o semblant.
L) Sabata
Sabata de pell en color negre llis, acordonat, amb sola de goma. Folrades a la seua part interior.
M) Bota
De tipus militar. Pell box-calf hidrofugat scotchgard, amb cordó color negre, folrat i cambrelle del mateix to. Coll de la bota folrat en serratge hidrofugat. Muntada sobre plantilla bontex, "cultote" i cambrilló. La sola és de cautxú amb ressalts antilliscants. Plantilla interior recoberta de cambrelle negre. Afliball acordonat amb anelles i ullets.
N) Cinturó
Compost per cingla i afliball amb sivella de pressió. La cingla formada per una sola peça de cinta, rematada amb cantoneres obtingudes per injecció termoplàstica, directament sobre la cinta. Afiblall per mitjà d'una sivella de pressió, confeccionada amb material termoplàstic, de color negre a to amb el de la cingla i escut de Protecció Civil en metall. Amb un ample de cingla de 50/55 mm.
O) Calcetins
De color negre amb canya de punt llis elàstic i peu amb punt reforçat en puntera.3. Vehicles
Els vehicles de les agrupacions locals de voluntaris de Protecció Civil hauran de ser blancs, amb les portes davanteres, capó i porta posterior pintats de color taronja (pantone 165 C), amb l'escut de protecció civil municipal en portes davanteres, capó i sostre.
Ha de figurar pintat en negre, al terç inferior de les portes posteriors, el nom de l'ajuntament.
4. Carnet identificatiu
Format: horitzontal
Dimensions: 85 x 54 mm.
Material: plàstic
Imatges amb els colors normalitzats de protecció civil
Blau: Pantone 287
Taronja: Pantone 151
Escut de la Generalitat difuminat


Còpia Permalink ELI